|  |  |
| --- | --- |
| |  | | --- | |  |   **Фонд за двустранни отношения по Финансовия механизъм на Европейското икономическо пространство (ФМ на ЕИП) и Норвежкия финансов механизъм (НФМ) 2014-2021 г.** |

**ДОГОВОР ЗА БЕЗВЪЗМЕЗДНА**

**ФИНАНСОВА ПОМОЩ**

№ ………/.......................г.

(„Договорът“)

Настоящият договор се сключва въз основа на: Регламентa относно изпълнението на ФМ на ЕИП 2014-2021 г., приет от страните-донори съгласно чл. 10.5 от Протокол 38 c, Регламентa относно изпълнението на НФМ 2014-2021 г., приет от Министерството на външните работи на Норвегия съгласно чл. 10.5 от Споразумението между Кралство Норвегия и ЕС (наричани по-нататък „Регламента“), Споразумението за финансиране на Фонда за двустранни отношения, сключено на 29.09.2017 г., между Комитетa на Финансовия механизъм (КФМ), съставен от Исландия, Лихтенщайн и Норвегия и Националното координационно звено (НКЗ) на Република България и решение на ръководителя на НКЗ № …/….. г.относно одобрението на проект на инициатива с входящ номер: № …../…….г.

Настоящият договор за безвъзмездна финансова помощ се сключи между:

Администрацията на Министерския съвет на Република България, бул. “Дондуков” № 1, п.к. 1594, София, ЕИК: 000695025, в чиято структура е **ДИРЕКЦИЯ** „**ЦЕНТРАЛНО КООРДИНАЦИОННО ЗВЕНО**“, изпълняваща функциите на **НАЦИОНАЛНО КООРДИНАЦИОННО ЗВЕНО** по ФМ на ЕИП и НФМ 2014-2021 г., представлявана от своя директор в качеството му на Ръководител на Националното координационно звено - г-н ИВАН ИВАНОВ, съгласно заповед № В-131 от 05.06.2017 г. на министър-председателя, наричана по-нататък за целите на този договор „Националното координационно звено“ и ръководителя на Фонда за двустранни отношения в Администрацията на Министерския съвет, от една страна,

и

**…………………………………**,ЕИК по БУЛСТАТ: ………………, със седалище и адрес на управление по съдебна регистрация: гр. ……….., ул. …………………………., представлявано от ……………………,……………………..., наричан по-нататък за целите на този договор „Бенефициент“ от друга страна, („Страните“)

Страните се споразумяха за следното:

**I. ПРЕДМЕТ**

***Член 1***

* 1. Предмет на настоящия договор е предоставянето на безвъзмездна финансова помощ от НКЗ за изпълнението на инициатива с наименование: ***„…………………(наименование на английски)“*** по Фонда за двустранни отношения (ФДО) по ФМ на ЕИП и НФМ 2014-2021 г., (Приложение № 1) във вида, одобрен от НКЗ, наричана по-нататък за краткост „инициативата”.
  2. Безвъзмездната финансова помощ се предоставя при условията и по реда, посочени в този договор и приложенията, представляващи неразделна част от него. С подписването на договора Бенефициентът декларира, че е запознат със съдържанието на договора и всички негови приложения, съгласен е с тях и се задължава да изпълнява всички, произтичащи от тях задължения.
  3. Бенефициентът приема безвъзмездната финансова помощ и се задължава да изпълни инициативата на собствена отговорност.
  4. Бенефициентът се задължава да изпълни инициативата в партньорство със следната организация: ...........................................................регистрационен номер ....................... и адрес на управление: ............................................., представлявано от ......................................., …………………(позиция), в съответствие с приложения проект на Споразумение за партньорство (Приложение 3).
  5. Наличието на споразумение за партньорство или за възлагане на дейности на подизпълнители не поражда договорни отношения между НКЗ и партньорите или подизпълнителите на Бенефициента. Единствено Бенефициентът е отговорен пред НКЗ за изпълнението на инициативата.
  6. Правата и задълженията по Договора не могат да бъдат прехвърляни или възлагани от Бенефициента на трето лице.
  7. Бенефициентът поема цялата отговорност към трети лица, в това число и отговорността за вреди и увреждания от всякакъв характер, нанесени на тези лица, във връзка с изпълнението на инициативата. НКЗ и Офисът на Финансовия механизъм (ОФМ) не носят отговорност, произтичаща от искове или жалби вследствие неизпълнение на нормативни изисквания от страна на Бенефициента, неговите служители или такива в резултат на засягане на правата на трети лица.

**II. СРОК НА ДЕЙСТВИЕ НА ДОГОВОРА**

***Член 2***

2.1 Договорът влиза в сила от датата, на която е подписан от последната от двете страни. Изпълнението на Договора приключва с приемането от страна на НКЗ на Окончателния описателен доклад и финансов отчет и извършване на окончателно плащание към Бенефициента.

2.2 Срокът на изпълнение на инициативата, както е посочено в Приложение 1, е **… месеца**.

**III. ДОПУСТИМОСТ НА РАЗХОДИТЕ И УСЛОВИЯ НА ПЛАЩАНЕ**

***Член 3***

3.1 Общата сума на допустимите разходи за изпълнение на инициативата възлиза на до **…… евро** (сумата словом) съгласно одобрения от НКЗ бюджет (Приложение № 2).

3.2 Максималният размер на предоставената безвъзмездна финансова помощ е **……евро** (сумата словом), която сума в левова равностойност, изчислена по фиксирания курс на Българска народна банка 1 евро = 1,95583 лева, представлява **……** (сумата словом) лева. Предоставяната безвъзмездна финансова помощ представлява ….. % от общата стойност на инициативата.

3.3 За да бъдат допустими, разходите за изпълнение на инициативата, трябва едновременно да отговарят на следните изисквания:

* Да бъдат извършени от Бенефициента или от неговия Партньор по време на изпълнението на инициативата в рамките на договорения срок;
* Да са пряко свързани с предмета на Договора за безвъзмездна финансова помощ и да съответстват на одобрения бюджет за изпълнението на инициативата, съответно на бюджетното разпределение за партньора;
* Да са необходими и пропорционални на изпълнението на допустимите в рамките на инциативата дейности. Отчитането на изпълнените дейности трябва да бъде документално подкрепено;
* Да са направени единствено и само с цел постигане на целите и очакваните резултати от изпълнението на инициативата по начин, съвместим с принципите на икономичност, ефикасност и ефективност;
* Да са удостоверени с необходимите разходооправдателни документи (фактури и/или други счетоводни документи), документи за извършени плащания съгласно националното законодателство, както и документи, доказващи получаване на стоки и услуги. За разходите на партньора е допустимо представянето само на доклад от независим сертифициран одитор или от компетентен и независим държавен служител, потвърждаващ, че разходите са извършени в съответствие с Регламентите, действащото законодателство и националните счетоводни практики;
* Да са отразени в счетоводните документи и регистри на Бенефициента или на неговия Партньор в съответствие с приложимите счетоводни стандарти и принципи;
* Да отговарят на изискванията на данъчно-осигурителното законодателство;
* Системата за счетоводна отчетност и вътрешен контрол на Бенефициента и на неговия Партньор трябва да позволява директно идентифициране и проверка на декларираните приходи и разходи в рамките на инициативата, ако е приложимо. В случай че Бенефициентът или неговия Партньор осъществяват стопанска дейност, приходите и разходите в рамките на инициативата трябва да бъдат обособени отделно от приходите и разходите за стопанска дейност, ако е приложимо.

3.4 Първата дата на допустимост на разходите е датата на влизане в сила на настоящия договор. Последната дата на допустимост на разходите е ......................... г.

3.5 Разходите се считат за възникнали, когато са били фактурирани, платени и предметът им е бил доставен.

3.6 По изключение разходите, за които е издадена фактура в последния месец от изпълнението на договора (който е и последният месец на допустимост), се считат за възникнали в рамките на периода на допустимост, само ако е извършено плащане в срок до 30 (тридесет) дни след датата на изтичане на договора. Този период не трябва да надхвърля крайната дата на допустимост на разходите по ФДО, който е 28 февруари 2025 г.

3.7 Допустимите преки разходи са тези разходи, които на база на счетоводната политика и обичайната практика на Бенефициента или на неговия Партньор се определят като специфични разходи, пряко свързани с изпълнението на инициативата и които могат да бъдат осчетоводени директно като разходи за изпълнение на заложените дейности по нея. Допустимите преки разходи в рамките на инициативата са посочени в одобрения бюджет (Приложение 2).

3.8 Плащанията към Бенефициента се извършват както следва: *авансово плащане* (в размер на 10 % от общия бюджет на инициативата)*, междинни плащания* под формата на възстановяване на извършени разходи и *окончателно плащане*.

3.9 Бенефициентът следва да осигури одитна пътека за проследяване на разходването на средствата по безвъзмездната финансова помощ на аналитично ниво на сметката, открита за целите на инициативата.

3.10 Плащанията се извършват от НКЗ на посочената банкова сметка на Бенефициента в лева, по официалния фиксиран курс, който е 1.95583 лв. за едно евро, въз основа на одобрените междинни финансови отчети и описателни доклади, в срок до 20 работни дни от датата на верификация на направените разходи в рамките на инициативата.

3.11 Всички лихви по банковата сметка на Бенефициента, открита специално за целите на инициативата и посочена във формуляра за финансова идентификация, се описват в окончателния финансов доклад и се приспадат от окончателното плащане.

**ІV. ЗАДЪЛЖЕНИЯ ЗА ДОКЛАДВАНЕ**

***Член 4***

4.1 Междинни финансови отчети и описателни доклади

Отчитането на техническото и финансово изпълнение на инциативата ще бъде чрез Информационната система за управление и наблюдение на структурните инструменти на Европейския съюз за програмния период 2014-2020 (ИСУН 2020).

В допълнение, за целите на отчитането на напредъка по Фонда за двустранни отношения от страна на Националното координационно звено към Офиса на финансовия механизъм Бенефициентът изготвя и представя на Националното координационно звено, като прикачени файлове към съответния пакет отчетни документи в ИСУН 2020, искане за плащане (съгласно Приложение 8), придружено от междинен финансов отчет (съгласно Приложение 11) и описателен доклад за напредъка по изпълнение на инициативата (съгласно Приложение 9) в следните срокове:

(a) до 30 януари на съответната календарна година за изпълнените дейности и извършените разходи в рамките на инициативата за периода 1 юли – 31 декември;

(б) до 30 юли на съответната календарна година за изпълнените дейности и извършените разходи в рамките на инициативата за периода 1 януари – 30 юни.

При наличие на коментари, предложения или искания за допълнителна информация по междинния финансов отчет и/или по описателния доклад от страна на НКЗ, Бенефициентът следва да представи ревизиран вариант на отчета/доклада в указания срок.

4.2 Окончателен отчет и доклад

Бенефициентът представя на НКЗ Окончателен финансов отчет (съгласно Приложение 12) и Окончателен описателен доклад (съгласно Приложение 10), в срок до един месец от приключване на дейностите по инициативата. Целта на доклада е да се оцени изпълнението на инициативата, включително и да се направи съпоставка с планираното в рамките на инициативата, направените заключения и предложения. При наличието на коментари, предложения или искания за допълнителна информация по окончателния финансов отчет и/или окончателния описателен доклад от страна на НКЗ, Бенефициентът следва да представи ревизиран вариант на отчета/доклада в указания срок.

4.3 Друга информация

Бенефициентът следва да представи и всяка друга информация, свързана единствено с инициативата, както и статистически данни във връзка с инициативата при поискване от НКЗ, ОФМ, Сертифициращия орган или Одитния орган в указаните срокове.

**V. МОНИТОРИНГ НА ИНИЦИАТИВАТА И ВЕРИФИКАЦИЯ НА РАЗХОДИТЕ**

***Член 5***

5.1 Мониторинг и проверки на място

5.1.1 НКЗ извършва мониторинг по отношение на напредъка в рамките на инициативата с цел постигане на очакваните резултати въз основа на документите/информацията, предоставени от Бенефициента. Процедурите са описани подробно в Системите за управление и контрол на изпълнението на Финансовия механизъм на Европейското икономическо пространство и Норвежкия финансов механизъм 2014-2021 за България, които са публикувани на следния електронен адрес: <http://www.eeagrants.bg>.

5.1.2 НКЗ извършва проверки на място, както следва:

* на местата, където се изпълнява инициативата с цел наблюдение на физическия напредък на дейностите и нивото на постигане на поставените цели и/или
* при Бенефициента с цел преглед на оригиналните разходооправдателни документи и друга документация, доказваща наличието на система за добро управление и контрол на ниво инициатива.

5.2 Верификация на разходите

НКЗ извършва верификация на разходите чрез наета външна фирма за верификация. Заявените от бенефициента и партньора разходи се верифицират за:

* съответствие с одобрения актуален бюджет на инициативата;
* съответствие с изискванията на глава 8: *Допустимост на разходите* на Регламентите, на действащото национално законодателство и счетоводни практики, в т.ч. за допустимост, законосъобразност, необходимост и пропорционалност спрямо дейностите на проекта, икономичност и др., на основните принципи на законодателството на ЕК;
* наличие на доказателствени документи за реално изплатени суми от страна на бенефициента и партньора в рамките на инициативата.
  + 1. Основни изисквания по отношение на документите, придружаващи исканията за плащане

*По отношение на суми, изплатени на под-изпълнители по поръчки:*

1. Всички разходи да са извършени съобразно сключени договори, съдържащи всички законово изискуеми реквизити:

* Описание на услугата/продукта;
* Срок за изпълнение;
* Цена;
* Условия по прекратяване на договора, неустойки и други.

1. Фактура, издадена от договорената компания за сума и услуга/продукт, ясно и точно описани в договора.
2. Приемо-предавателен протокол за продукта/услугата по фактурата.
3. Платежен документ, нареден от възлагащата организация към изпълняващата (по договор).

*По отношение на суми във връзка с командировъчни разходи:*

1. Заповедта за командировка, издадена от Организацията работодател на служителя трябва да съдържа всички законово изискуеми реквизити: дата, номер, място, ясно и точно описание на извършваните дейности.
2. Билети от пътувания и фактури за хотелско настаняване трябва да са издадени на командирования служител с ясно и точно описание на услугите в периода на командировката.
3. Разходните отчети трябва да се прегледани и одобрени от съответния висшестоящ служител/директор.

*По отношение на суми по възнаграждения:*

1. Подписаните договори (трудови или граждански) в рамките на инициативата трябва да съдържат всички законово изискуеми реквизити: описание на дейността, номер, дата, срок и други.
2. Плащанията в рамките на инициативата трябва да се извършват по банков път, по предварително записана в договора или приложение към него банкова сметка. Получател на сумата на възнаграждението (след приспадане на дължимите осигуровки и данъци), трябва да бъде изпълнителя/служителя.
3. Възнаграждението трябва да бъде ясно и точно записано в договора.

* При използването на часова ставка да се представя одобрен от Възложителя Отчет за отработено време;
* Изплатените суми към Изпълнителя трябва да са в резултат на изработените часове, умножени по заложената часова ставка;
* При възлагането на извършване на определени дейности те трябва да бъдат ясно и точно описани в договора, както и определени срокове за изпълнението им и последяващите възнаграждения. Изпълнителят трябва да прилага Отчет за извършената работа, който да бъде приет и одобрен от Възложителя.

1. Заложените в договорите суми трябва да са брутни, като организацията възложител е длъжна да представи документи за изплатените социални и здравни осигуровки, както и данъци дължими върху брутните възнаграждения. При осигуряване на лица с месечно възнаграждение над максималния осигурителен праг, трябва да се представи и бележка за доходите за съответния месец.

Всички отчетни документи на партньора на норвежки език трябва да бъдат съпроводени с превод на английски език (неофициален).

**VІ. НЕРЕДНОСТИ И ВЪЗСТАНОВЯВАНЕ НА СРЕДСТВА**

***Член 6***

6.1 Бенефициентът и партньорът са длъжни да се запознаят с определението за нередност, посочено в чл. 12.2 от Регламентите относно изпълнението на ФМ на ЕИП и НФМ 2014-2021 г., както и с всякакви последващи изменения.

Съгласно чл. 12.2 от Регламентите Нередност означава нарушение на:

(а) правната рамка на ФМ на ЕИП и НФМ за периода 2014-2021 г., посочена в член 1.5 от Регламентите;

(б) всяка разпоредба на правото на Европейския съюз; или

(в) всяка разпоредба на националното законодателство на страната-бенефициент,

която засяга или повлиява всеки етап от изпълнението на ФМ на ЕИП и НФМ 2014-2021 г. в страната-бенефициент, и по-специално, но не само, изпълнението и/или бюджета на всяка програма, проект или други дейности, финансирани по ФМ на ЕИП и НФМ 2014-2021 г.

6.2 Бенефициентът и партньорът са длъжни да полагат максимални усилия за предотвратяване, установяване и преодоляване на въздействието от всички случаи на нередности.

6.3 Бенефициентът е длъжен да докладва незабавно на НКЗ за всички съмнения и случаи на нередности по отношение на изпълнението на инициативата.

6.4 В случай на наложена финансова корекция, Бенефициентът е длъжен да възстанови съответните средства съгласно дадените указания.

6.5 Сумата на финансовата корекция, подлежаща на възстановяване от Бенефициента, може да бъде удържана/прихваната от всяка сума, която НКЗ дължи на Бенефициента. Банковите такси, свързани с възстановяването на сумата, дължима на НКЗ, се поемат изцяло от Бенефициента.

6.6 В случай, когато бенефициентът не възстанови сумата в рамките на посочения от органа, наложил корекцията, краен срок, НКЗ уведомява Националната агенция за приходите относно предприемането на действия за събиране на вземанията в съответствие с приложимата процедура в националното законодателство.

**VІІ. ИЗМЕНЕНИЕ НА ДОГОВОРА**

***Член 7***

7.1 Всички изменения на договора се извършват в писмен вид чрез сключване на допълнително споразумение, с изключение на измененията, описани в чл. 8.6 от настоящия договор.

7.2 Договорът може да бъде променян в периода на изпълнение, но не по-късно от един месец преди датата на приключване на инициативата.

7.3 Изменението не може да има за цел:

(1) Увеличаване на максималния размер на безвъзмездната финансова помощ, посочен в чл. 3.2 от настоящия договор и/или

(2) Удължаване срока на изпълнение на инициативата след 28 февруари 2025 г.

7.4 Задължително се сключва допълнително споразумение към договора в следните случаи:

(1) Удължаване срока на изпълнение на инициативата;

(2) Изменение на бюджета, чийто финансов ефект представлява прехвърляне на средства между бюджетните раздели, което възлиза на над 10 % от стойността на договорените бюджетни раздели, между които се прави прехвърлянето.

7.5 За целите на изменението, най-късно един месец преди датата, на която трябва да влезе в сила исканата промяна, Бенефициентът подава искане, придружено от обосновка, включително описание на причините за исканата промяна и очакваното въздействие върху изпълнението на инициативата. НКЗ може да приеме да разгледа искане, подадено след посочения срок само в случай че са налице обективни надлежно обосновани обстоятелства. НКЗ се произнася по искането в срок до 20 работни дни от датата на получаването му.

7.6 Измененията, за които не се изисква сключване на допълнително споразумение са следните:

(1) Промяна на банкова сметка/подсметка на Бенефициента;

(2) Промяна на законния представител на Бенефициента;

(3) Смяна на член на екипа, като се представя автобиография на новия член на екипа;

(4) Промяна в плана за действие по иницитивата;

(5) Изменение на бюджета, чието финансово отражение се ограничава до прехвърлянето на средства в рамките на един бюджетен раздел или промяна до 10 % от договорен бюджетен раздел (в случай на прехвърляне на средства между раздели).

В случаите на изменение съгласно т. (1) и т. (2) по-горе Бенефициентът следва да уведоми писмено НКЗ.

В случаите на изменение съгласно т. (3), т. (4) и т. (5) по-горе Бенефициентът следва да уведоми писмено НКЗ като представи съответната обосновка и документация относно промените, не по-късно от 20 дни преди датата, на която изменението следва да влезе в сила.

НКЗ има право да не приеме предложеното изменение, като за целта уведомява писмено Бенефициента в срок от 10 работни дни от датата на постъпване на искането.

**VIII.СЧЕТОВОДНИ ОТЧЕТИ И ДОСТЪП ДО ИНФОРМАЦИЯ**

***Член 8***

8.1 Бенефициентът е длъжен да поддържа точни и редовни счетоводни записи за изпълнението на инициативата, като използва подходяща счетоводна система. Тази система може да бъде интегрирана част от основната система или допълнение към тази система. Системата се управлява в съответствие с отчетните и счетоводните политики и правила, които се прилагат в Република България за Бенефициента и в страните-донори за партньорите от тези страни. Счетоводните отчети и разходите, свързани с инициативата, трябва да бъдат лесно разпознаваеми и проверими. Това трябва да се осигури чрез използване на отделна банкова сметка за инициативата и по други подходящи начини, които да позволяват лесното проследяване на разходите в отчетните и счетоводните системи на Бенефициента и партньора, свързани с инициативата. Съгласно чл. 4 от настоящия договор, Бенефициентът осигурява проследимост на всички финансови отчети в отчетната си и счетоводна система.

8.2 Бенефициентът е длъжен да осигури достъп на НКЗ и на физически или юридически лица, на които НКЗ е възложил изпълнението на функции по верификация и/или мониторинг за извършване на преглед на документацията за инициативата, проверки на място в рамките на инициативата, и мониторинг за целите на инициативата. Бенефициентът е длъжен да осигури достъп и на всички оторизирани институции по Регламент съобразно техните компетенции. Проверки могат да бъдат извръшвани до 3 години след като ОФМ одобри окончателния доклад по ФДО.

**IX. ОБЩЕСТВЕНИ ПОРЪЧКИ**

***Член 9***

9.1 Бенефициентът може да сключи договори с изпълнители за изпълнението на част от инициативата, когато естеството на инициативата изисква това. В тези случаи Бенефициентът се задължава да спазва изискванията на Закона за обществените поръчки (ЗОП) и нормативните актове по прилагането му в случаите.

9.2 Партньорът от страната-донор може да сключва договори с изпълнители при спазване на съответните национални и Европейски правила относно възлагането на обществени поръчки. Изискванията за отчитане и верификация на разходите, свързани с обществени поръчки, проведени от партньорите, се уреждат в Партньорското споразумение.

9.3 Бенефициентът е длъжен да проведе процедурата за избор на доставчик на стоки и/или услуги преди извършването на разхода за доставката. Разходите, извършени преди провеждането на процедурата от страна на Бенефициента, са недопустими.

9.4 Бенефициентът е длъжен да предостави на НКЗ пълната документация по процедурата за избор на доставчик на стоки и/или услуги при отчитането на разходите.

9.5 Бенефициентът е задължен да съхранява документацията относно проведените обществени процедури за период от минимум 3 години след приключване на Фонда за двустранни отношения.

**X. СПИРАНЕ ИЗПЪЛНЕНИЕТО НА ДОГОВОРА**

***Член 10***

10.1 Бенефициентът, съгласувано с НКЗ, може временно да спре изпълнението на инициативата изцяло или отчасти, ако възникнат обстоятелства, които правят продължаването ѝ рисковано. Бенефициентът следва да уведоми незабавно НКЗ, като приложи всички доказателства, обосноваващи основателността на искането за спиране на изпълнението на инициативата.

10.2 НКЗ може да изиска от Бенефициента да преустанови временно изпълнението на инициативата в цялост или отчасти, ако възникнат обстоятелства, които правят продължаването ѝ рисковано.

10.3 В случай че изпълнението на инициативата е спряно, Бенефициентът е длъжен да направи необходимото, за да съкрати до минимум срока на спиране на изпълнението. Бенефициентът е длъжен, съгласувано с НКЗ, да възобнови изпълнението на инициативата веднага щом обстоятелствата позволят това.

10.4 В случай че изпълнението на инициативата е било преустановено по искане на НКЗ, Бенефициентът трябва да получи от НКЗ предварително писмено одобрение, за да продължи изпълнението на инициативата.

10.5 Срокът на инициативата би могъл да бъде удължен по искане на Бенефициента с време, равняващо се на периода, през който нейното изпълнение е било спряно или преустановено. Удълженият срок за изпълнение на инициативата не може да надхвърля крайния срок за изпълнение на инициативи по ФДО, който е до 28 февруари 2025 г.

10.6 Извънредно обстоятелство е всяко непредвидимо събитие, което е извън контрола на страните, което не позволява на някоя от тях да изпълни задълженията си по Договора, възникването на което не се дължи на умисъл или непредпазливост на някоя от тях (или на техни подизпълнители, представители или служители) и което не може да се преодолее при полагане на дължимата грижа.

10.7 Страните не отговарят за неизпълнение на задълженията си по Договора, ако то се дължи на възникване на извънредно обстоятелство. Страната, засегната от извънредно обстоятелство, е длъжна да уведоми незабавно другата страна за възникването на извънредно обстоятелство, като посочи характера, вероятната продължителност и предвидимите последици от него, както и да предприеме всички необходими мерки за ограничаване до минимум на възможните вредни последици.

**XI. ПРЕКРАТЯВАНЕ НА ДОГОВОРА**

***Член 11***

11.1 Ако някоя от страните твърди, че Договорът повече не може да се изпълнява ефективно, тя следва да се обърне за съгласуване към другата страна.

11.2 При постигане на съгласие за прекратяване на Договора, Бенефициентът изготвя Окончателен описателен и финансов отчет.

11.3 НКЗ има право едностранно да прекрати действието на Договора, във всеки от следните случаи, при които Бенефициентът:

1. неоснователно не изпълнява някое от своите задължения и не предприема действия за промяна или не представя задоволително обяснение в срок от 5 (пет) работни дни след изпращането на писмено уведомление;

2. допусне нередност, по смисъла на настоящия договор;

3. е обявен в несъстоятелност или спрямо него е открито производство по несъстоятелност или се намира в производство по ликвидация;

4. е уличен в измама, корупционни действия, участие в престъпни организации или всякакви други неправомерни действия в ущърб на финансовите интереси на държавите-донори (Исландия, Лихтенщайн и Норвегия);

5. бъде доказано, че е декларирал неверни или непълни данни с цел да получи безвъзмездната помощ, предмет на Договора, или представи отчети, които не отразяват действителното положение.

11.4 НКЗ има право едностранно да прекрати действието на Договора, в случай, че бъде прекратено Споразумението за финансиране на Фонда за двустранни отношения с Комитета на ФМ.

**XII. ЗАДЪЛЖЕНИЯ ЗА ПУБЛИЧНОСТ**

***Член 12***

12.1 Бенефициентът е длъжен да популяризира ролята на ФМ на ЕИП и НФМ. Той трябва да популяризира инициативата пред възможно най-широка аудитория.

12.2 Бенефициентът е длъжен да осигури изпълнението на мерките за информация и публичност, посочени в Плана за публичност, съгласно описанието на инициативата (приложение 1).

12.3 Бенефициентът е длъжен да координира дейностите за публичност и информация със служителя по комуникация на НКЗ. Бенефициентът уведомява служителя по комуникация на НКЗ най-малко две седмици по-рано за всички публични прояви, организирани във връзка с инициативата. Информацията и снимките за всички публични дейности в рамките на инициативата се предоставят на НКЗ за публикуване на интернет страницата на НКЗ: <http://www.eeagrants.bg>.

12.4 Всички информационни и публични събития и материали трябва да бъдат съобразени с Ръководството за комуникация и дизайн на ОФМ, достъпно за справки на следния електронен адрес: <http://www.eeagrants.bg>.

**XІІІ. ДРУГИ**

***Член 13***

13.1 **Архив**

Съгласно чл. 9.8 от Регламента бенефициентът е длъжен да съхранява всички документи, свързани с изпълнението на инициативата за период не по-кратък от три години от датата на одобрението на окончателния доклад по ФДО.

13.2 **Конфликт на интереси**

Бенефиентът е длъжен да се съобрази с разпоредбите на чл. 7.5 на Регламента относно конфликт на интереси, както и да спазва разпоредбите и на Закона за противодействие на корупцията и за отнемане на незаконно придобитото имущество.

Бенефициентът се ангажира да предприеме всички необходими мерки за избягване на конфликт на интереси и е длъжен да уведоми НКЗ незабавно за всяка ситуация, която представлява или има вероятност да доведе до подобен конфликт.

13.3 **Уреждане на спорове и приложимо законодателство**

13.3.1 Този договор се сключва в съответствие със законодателството на Република България.

13.3.2 Страните са длъжни да положат максимални усилия за уреждане на споровете между тях по взаимно съгласие.

**XІV. КОНТАКТИ**

***Член 14***

Цялата комуникацията във връзка с този договор се извършва в писмена форма на хартиен носител и/или чрез електронна поща, като се посочва регистрационния номер и името на инициативата и се изпраща на следните адреси:

**Национално координационно звено по ФМ на ЕИП и НФМ:**

*Дирекция „Централно координационно звено“*

*Министерски съвет*

*бул. “Дондуков” № 1, София 1594*

*България*

На вниманието на **г-н Иван Иванов, директор на дирекция „Централно координационно звено“ и ръководител на Националното координационно звено**

*office.nfp@government.bg*

**За Бенефициента:**

**..........................................**

*..........................................*

*..........................................*

На вниманието на .....................................

(е-мейл): .........................

**XV. ПРИЛОЖЕНИЯ**

***Член 15***

Следните документи са приложения към този договор и представляват неразделна част

от него:

Приложение 1: Одобрена инициатива на Бенефициента заедно с приложенията към нея;

Приложение 2: Одобрен бюджет на инициативата;

Приложение 3: Споразумение за партньорство;

Приложение 4: Финансова идентификация (образец);

Приложение 5: Декларация за регистрация по ЗДДС (образец);

Приложение 6.1: Декларация за липса на двойно финансиране на български език (образец);

Приложение 6.2: Декларация за липса на двойно финансиране на английски език (образец);

Приложение 7.1: Декларация за отработено време на български език (образец);

Приложение 7.2: Декларация за отработено време на английски език (образец);

Приложение 8: Искане за плащане (образец);

Приложение 9: Междинен описателен доклад (образец);

Приложение 10: Окончателен описателен доклад (образец);

Приложение 11: Междинен финансов отчет (образец);

Приложение 12: Окончателен финансов отчет (образец).

В случай на противоречие между разпоредбите на този договор и някое от неговите приложения с приоритет се прилагат разпоредбите на договора.

Договорът е съставен на български език, в два оригинални екземпляра – един за НКЗ и един за Бенефициента.

гр. София, дата..................................

|  |  |
| --- | --- |
| РЪКОВОДИТЕЛ НА НКЗ: | ЗА БЕНЕФИЦИЕНТА: |
| ………………………………… | ………………………………… |
| ИВАН ИВАНОВ –  ДИРЕКТОР НА ДИРЕКЦИЯ “ЦЕНТРАЛНО КООРДИНАЦИОННО ЗВЕНО”  МИНИСТЕРСКИ СЪВЕТ | ............................................... |
| ………………………………… |  |
| .........................................  РЪКОВОДИТЕЛ НА ФОНДА ЗА ДВУСТРАННИ ОТНОШЕНИЯ |  |